
讘谞讬 讛诪讚讬谞讜转 讛专讞讜拽讜转.





讗 讙诪专讗 砖谞讬谞讜 讘诪砖谞讛 砖讛诪砖驻讞讛 砖诇 砖诇 讘讬转 专讘谉 讙诪诇讬讗诇 讛讬讜 注讜砖讬诐 讘诪转讻讜讬谉 砖讬讛讬讜 砖拽诇讬讛诐 讘转专讜诪转 讛诇砖讻讛. 讜砖讜讗诇讬诐: 讗讬诇讜 讛讬讜 砖谞讬 讻专讬讬诐 (注专讬诪讜转 驻讬专讜转), 讜转专诐 诪讗讞讚 诪讛谉 注诇 讞讘讬专讜, 砖诪讗 诇讗 驻讟专 讘转专讜诪讛 讝讜 讗祝 讗转 讞讘讬专讜? 砖讛专讬 讻讚讬 诇转拽谉 讗转 讻诇诇 讛驻讬专讜转 讗讬谉 爪讜专讱 诇转专讜诐 讚讜讜拽讗 诪讻诇 讗讞讚 讜讗讞讚, 讜讚讬 讘转专讜诪转 讗讞讚 诪讛诐 (讘砖讬注讜专 讛专讗讜讬) 讻讚讬 诇转拽谉 讗转 讛讗讞专讬诐. 讜讗祝 讻讗谉 转专讜诪转 讛砖拽诇讬诐 注讜诇讛 讙诐 诇诪讬 砖诇讗 讛砖转诪砖讜 讘砖拽诇 砖诇讜, 讜诪讚讜注 讗诐 讻谉 讛砖转讚诇讜 讘讝讛? 讜诪砖讬讘讬诐: 讗祝 注诇 驻讬 讻谉, 讛谞讞转 专讜讞 讛讬讗 诇讛诐, 讛专讙砖讛 砖诇 谞讞转 专讜讞 讛讬转讛 诇讛诐, 砖诇讗 讬讛讗 拽专讘谉 讛爪讬讘讜专 诪转拽专讘 讗诇讗 诪砖诇讛谉 转讞诇讛, 讜诇讻谉 讛砖转讚诇讜 讘讚讘专. 讜诪讘讬讗讬诐 讻诪讛 讚讬谞讬诐 讛拽砖讜专讬诐 诇转专讜诪转 讛诇砖讻讛.





转谞讬 [砖谞讜讬讛 讘专讬讬转讗]: 讗诐 砖诪讟 讘讟注讜转 讗转 讛拽讟讘诇讬讗讜转 (讻讬住讜讬讬 讛注讜专) 砖讛谞讬讞 注诇 讛拽讜驻讜转 讻讚讬 诇讚注转 诪讗讬讝讜 诪讛谉 讻讘专 转专诐, 讜砖讜讘 讗讬谞讜 讬讜讚注 诪讗讬讝讜 诪讛谉 讻讘专 转专诐 (讜讛砖拽诇讬诐 砖讘转讜讻讛 讛专讬讛诐 砖讬专讬讬诐) 讜诪讗讬讝讜 诪讛谉 注讚讬讬谉 诇讗 转专诐 — 谞注砖讜 砖拽诇讬 讻诇 讛拽讜驻讜转 讻讜诇谉 砖讬专讬讬诐, 讬砖 诇讛诐 讚讬谉 砖讬讬专讬 讛转专讜诪讛. 讜讚讬谉 谞讜住祝 转谞讬 [砖谞讬谞讜 讘讘专讬讬转讗]: 讛转专讜诪讛 讛砖诇讬砖讬转 砖讛讬讜 转讜专诪讬诐 讘驻专讜住 讞讙 讛住讜讻讜转 讛讬讗 讛讬转讛 讛注砖讬专讛 砖讘讻讜诇谉, 砖讛讬讜 讘讛 讗住讟专讬讗讜转 (诪讟讘注讜转 拽讟谞讬诐) 砖诇 讝讛讜讘 讜讚专讻讜谞讜转 (诪讟讘注讜转 讙讚讜诇讬诐) 砖诇 讝讛讜讘.





讜注讜讚 转谞讬 [砖谞讬谞讜 讘讘专讬讬转讗]: 转专诐 讘驻专讜住 讛驻住讞 讗转 讛转专讜诪讛 讛专讗砖讜谞讛 诇砖诐 讘谞讬 讗专抓 讬砖专讗诇 讜诇砖诐 讻诇 讬砖专讗诇. 讜讘驻专讜住 讞讙 讛砖讘讜注讜转 转专诐 讗转 讛转专讜诪讛 讛砖谞讬讛 诇砖诐 讘谞讬 讛讻专讻讬诐 讛诪讜拽驻讬诐 (讛住诪讜讻讬诐) 诇讗专抓 讜诇砖诐 讻诇 讬砖专讗诇. 讜讘驻专讜住 讞讙 讛住讜讻讜转 转专诐 讗转 讛转专讜诪讛 讛砖诇讬砖讬转 诇砖诐 讘谞讬 讘讘诇 讜诪讚讬, 讜诇砖诐 讘谞讬 讛诪讚讬谞讜转 讛专讞讜拽讜转, 讜诇砖诐 讻诇 讬砖专讗诇. 讜讘注谞讬谉 住讚专 讛转专讜诪讛 诪谉 讛拽讜驻讜转 转谞讬 [砖谞讜讬讛 讘专讬讬转讗]: 讘转讞讬诇讛 谞讟诇 砖拽诇讬诐 诪谉 讛拽讜驻讛 讛专讗砖讜谞讛 (砖讻转讜讘 注诇讬讛 讗'). 讜讗祝 注诇 驻讬 砖诇讗讞专 讛转专讜诪讛 讬砖 注讚讬讬谉 砖拽诇讬诐 讘专讗砖讜谞讛, 砖诇讗 转专诐 讗转 讻讜诇讛 — 谞讜讟诇 转专讜诪讛 诪谉 讛砖谞讬讛 (砖讻转讜讘 注诇讬讛 讘'). 谞讟诇 诪谉 讛砖谞讬讛, 讗祝 注诇 驻讬 砖讬砖 注讚讬讬谉 砖拽诇讬诐 讘砖谞讬讛 — 谞讜讟诇 诪谉 讛砖诇讬砖讬转 (砖讻转讜讘 注诇讬讛 讙'). 讗诐 砖诇诪讛 砖诇讬砖讬转, 砖谞讟诇 讗转 讻诇 砖拽诇讬 讛拽讜驻讛 讛砖诇讬砖讬转 讜讗讬谉 讘讛 注讜讚 讚讘专 — 讛专讬讛讜 讞讜讝专 诇讬讟讜诇 诪谉 讛砖谞讬讛. 砖诇诪讛 讛砖谞讬讛 — 讞讜讝专 诇讬讟讜诇 诪谉 讛专讗砖讜谞讛. 讗诐 砖诇诪讜 诇讗讞专 讛转专讜诪讜转 砖拽诇讬 砖诇砖转谉, 砖诇讜砖 讛拽讜驻讜转 讛讗诇讛 — 讛专讬讛讜 讞讜讝专 诇诇砖讻讛 讜砖讜拽诇 诪诪谞讛 讗转 讛砖拽诇讬诐 砖讘讗讜 讗诇讬讛 诇讗讞专 讛转专讜诪讛 讛讗讞专讜谞讛. 讗讘诇 诇讗 诪讛砖拽诇讬诐 砖谞讜转专讜 诪讞讜抓 诇拽讜驻讜转 讘砖注转 讛转专讜诪讛 讜谞注砖讜 砖讬专讬讬诐, 砖讗讬谉 讘讛诐 拽讚讜砖转 砖拽诇讬诐. 专' 诪讗讬专 讗讜诪专: 讛专讬讛讜 讞讜讝专 诇砖拽讜诇 讗祝 诪谉 讛砖讬专讬讬诐. 砖讛讬讛 专' 诪讗讬专 讗讜诪专: 讛砖讬专讬讬诐 谞讜转专讬诐 讘拽讚讜砖转 砖拽诇讬诐 讜诪讜注诇讬诐 (讬砖 讚讬谉 诪注讬诇讛) 讙诐 讘砖讬专讬讬诐 讜诪讚讜注? 砖诪讗 讬爪讟专讻讜 诇讛谉 诇讘住讜祝. 砖讗诐 讬讙诪专讜 砖拽诇讬 讛诇砖讻讛, 讬砖转诪砖讜 讘砖讬专讬讬诐 诇拽谞讬讬转 拽专讘谞讜转 讛爪讬讘讜专.





讘 讻讬讜谉 砖诇注讬诇 (诪砖谞讛 讞,讗) 注住拽谞讜 讘注谞讬谉 讛讞讜讘讛 砖讬讛讬讛 讛讗讚诐 谞拽讬 讘诪注砖讬讜 讗祝 讘注讬谞讬 讗讚诐, 讜讻谉 爪讬讬谞讛 诪砖谞转谞讜 讗转 讛讝专讬讝讜转 砖谞讛讙讜 讘讛 讘谞讬 讘讬转 专讘谉 讙诪诇讬讗诇 讘诪转谉 砖拽诇讬讛诐, 诪讘讬讗讛 讛诪砖谞讛 讘专讬讬转讗 讛注讜住拽转 讘诪讬讚讜转 讛专讗讜讬讜转 诇讗讚诐, 讜讘讻诇诇 讝讛 诪讬讚转 讛讝专讬讝讜转. 砖砖谞讬谞讜 讜讻谉 讛讬讛 专' 驻谞讞住 讘谉 讬讗讬专 讗讜诪专: 讝专讬讝讜转 讘拽讬讜诐 讛诪爪讜讜转 讻专讗讜讬 诪讘讬讗讛 讗转 讛讗讚诐 诇讬讚讬 谞拽讬讜转 讛谞驻砖 砖诇讗 讬讞讟讗. 谞拽讬讜转 诪讘讬讗讛 诇讬讚讬 讟讛专讛, 砖诪砖讛讙讬注 诇讚专讙讛 砖谞驻砖讜 谞拽讬讛 讜砖讜讘 讗讬谞讜 讞讜讟讗, 讛专讬讛讜 诪讟讛专 讘讻讱 讗转 谞驻砖讜 诪注讜讜谞讜转讬讜 讛拽讜讚诪讬诐. 讟讛专讛 诪讘讬讗讛 诇讬讚讬 拽讚讜砖讛, 拽讚讜砖转 讛诇讘 讜讛诪讞砖讘讛. 拽讚讜砖讛 诪讘讬讗讛 诇讬讚讬 注谞讜讛, 砖诪讻讬专 讘驻讞讬转讜转 注专讻讜. 注谞讜讛 诪讘讬讗讛 诇讬讚讬 讬专讗转 讞讟讗, 砖诪砖诪讻讬专 讘驻讞讬转讜转 注专讻讜, 讛专讬讛讜 讬专讗 讘讬讜转专 诪谉 讛讞讟讗, 讜谞讝讛专 砖诇讗 讬讙讬注 诇讬讚讬 谞讬住讬讜谉. 讬专讗转 讞讟讗 诪讘讬讗讛 诇讬讚讬 讞住讬讚讜转, 砖谞讜讛讙 讘诪讬讚讛 砖诇驻谞讬诐 诪砖讜专转 讛讚讬谉. 讞住讬讚讜转 诪讘讬讗讛 诇讬讚讬 专讜讞 讛拽讜讚砖, 砖讻讬讜谉 砖讛专讬讛讜 谞讜讛讙 诇驻谞讬诐 诪砖讜专转 讛讚讬谉, 谞讜讛讙讬诐 注诪讜 诪砖诪讬诐 讘诪讬讚讛 讛讞讜专讙转 诪讚专讱 讛讟讘注 讜诪讜讚讬注讬诐 诇讜 讗转 住讜讚讜转 讛转讜专讛 讘专讜讞 讛拽讜讚砖. 专讜讞 讛拽讜讚砖 诪讘讬讗讛 诇讬讚讬 转讞讬讬转 讛诪转讬诐, 砖诪砖讬注专讜 注诇讬讜 诪砖诪讬诐 专讜讞 拽讚讜砖讛 讜讟讛专讛 讬讻谞住讜 讗诇讛 讘注爪诪讜转 讛诪转讬诐 讜讬讝讻讛 诇讛讞讬讜转诐. 转讞讬讬转 讛诪转讬诐 讛注转讬讚讛 诇讛讬讜转 拽讜讚诐 讘讜讗 讛诪砖讬讞, 诪讘讬讗讛 诇讬讚讬 讘讬讗转 讗诇讬讛讜 讝讻讜专 诇讟讜讘 诇讘砖专 注诇 讛讙讗讜诇讛 讛拽专讜讘讛, 砖诪讬讚 诇讗讞专 砖讬讘讜讗 讬讞讬讬讛 讛' 诪转讬 讗专抓. 讜谞讜转谉 住诪讱 诇讻诇 讗讞讚 诪讛讚讘专讬诐 讛讗诇讛 诪谉 讛讻转讜讘讬诐: 讝专讬讝讜转 诪讘讬讗讛 诇讬讚讬 谞拽讬讜转 讛谞驻砖 诪谉 讛讞讟讗 — 讚讻转讬讘 [砖谞讗诪专] 讘注讘讜讚转 讛讻讛谉 讛讙讚讜诇 讘讬讜诐 讛讻驻讜专讬诐 "讜讻诇讛 诪讻驻专" (讜讬拽专讗 讟讝, 讘), "讻诇讛" 讛讜讗 诪诇砖讜谉 讝专讬讝讜转, 砖讻讬讜谉 砖讛讜讗 诪讝讚专讝 诇讻诇讜转 讜诇讙诪讜专 讗转 讛讻诇 讛专讬 讛讜讗 诪讻驻专, 讻诇讜诪专, 诪谞拽讛 讗转 谞驻砖 讛讞讜讟讗讬诐 诪讞讟讗诐. 谞拽讬讜转 诪讘讬讗讛 诇讬讚讬 讟讛专讛 — 讚讻转讬讘 [砖谞讗诪专] 讘注谞讬谉 拽专讘谉 讛讬讜诇讚转 (砖诪讘讬讗讛 诇讗讞专 诪谞讬谉 讬诪讬 讟讜诪讗讛 讜讟讛专讛. 专讗讛 讜讬拽专讗 讬状讘:讞壮): "讜讻驻专 注诇讬讛 讛讻讛谉 讜讟讛专讛" (砖诐 讬讘, 讞), 讻诇讜诪专, 诪砖谞住转讬讬诐 住讚专 讻驻专转讛, 讛讬讬谞讜 谞拽讬讜谞讛 诪谉 讛讞讟讗 (专讗讛 专砖"讬 砖讘讜注讜转 讞, 讗), 讛专讬讛讬 谞注砖讬转 讘讻讱 讟讛讜专讛. 讟讛专讛 诪讘讬讗讛 诇讬讚讬 拽讚讜砖讛 — 讚讻转讬讘 [砖谞讗诪专] 讘注谞讬谉 住讚专 讛讝讗转 讛讻讛谉 讛讙讚讜诇 诪讚诐 拽专讘谞讜转讬讜 (讛驻专 讜讛砖注讬专) 讘讬讜诐 讛讻讬驻讜专讬诐 注诇 诪讝讘讞 讛讝讛讘 "讜讟讛专讜 讜拽讚砖讜" (砖诐 讟讝, 讬讟), 讜诪讻讗谉 砖讗讞专 讛讟讛专讛 讘讗讛 讛拽讚讜砖讛. 拽讚讜砖讛 诪讘讬讗讛 诇讬讚讬 注谞讜讛 — 讚讻转讬讘 [砖谞讗诪专] "讻讬 讻讛 讗诪专 专诐 讜谞砖讗 砖讜讻谉 注讚 讜拽讚讜砖 砖诪讜 诪专讜诐 讜拽讚讜砖 讗砖讻讜谉 讜讗转 讚讻讗 讜砖驻诇 专讜讞" (讬砖注讬讛 谞讝, 讟讜), 诪砖诪注 砖拽讜讚诐 讘讗讛 讚专讙讛 砖诇 拽讜讚砖, 讜讗讞专 讻讱 讛讚专讙讛 砖诇诪注诇讛 诪诪谞讛, 讚讻讗 讜砖驻诇 专讜讞. 注谞讜讛 诪讘讬讗讛 诇讬讚讬 讬专讗转 讞讟讗 — 讚讻转讬讘 "注拽讘 注谞讜讛 讬专讗转 讛' "(诪砖诇讬 讻讘, 讚), 砖诇讗讞专 讛注谞讜讜讛 讘讗讛 讛讬专讗讛. 讬专讗转 讞讟讗 诪讘讬讗讛 诇讬讚讬 讞住讬讚讜转 — 讚讻转讬讘 [砖谞讗诪专] "讜讞住讚 讛' 诪注讜诇诐 讜注讚 注讜诇诐 注诇 讬专讗讬讜" (转讛诇讬诐 拽讙, 讬讝), 砖讛' 诪砖驻讬注 讞住讬讚讜转 ("讞住讚") 注诇 讛讗讚诐 砖讻讘专 专讻砖 诇注爪诪讜 讗转 诪讬讚转 讛讬专讗讛. 讞住讬讚讜转 诪讘讬讗讛 诇讬讚讬 专讜讞 讛拽讚砖 — 讚讻转讬讘 [砖谞讗诪专] "讗讝 讚讘专转 讘讞讝讜谉 诇讞住讬讚讬讱" (砖诐 驻讟, 讻). 专讜讞 讛拽讚砖 诪讘讬讗讛 诇讬讚讬 转讞讬讬转 讛诪转讬诐 — 讚讻转讬讘 [砖谞讗诪专] "讜谞转转讬 专讜讞讬 讘讻诐 讜讞讬讬转诐" (讬讞讝拽讗诇 诇讝, 讬讚). 转讞讬讬转 讛诪转讬诐 诪讘讬讗讛 诇讬讚讬 讗诇讬讛讜 讝讻讜专 诇讟讜讘 — 讚讻转讬讘 [砖谞讗诪专] "讛谞讛 讗谞讻讬 砖讜诇讞 诇讻诐 讗转 讗诇讬讛 讛谞讘讬讗 诇驻谞讬 讘讗 讬讜诐 讛' 讛讙讚讜诇 讜讛谞讜专讗" (诪诇讗讻讬 讙, 讙), 讜讬讜诐 讝讛 讛讜讗 讬讜诐 转讞讬讬转 讛诪转讬诐. 讜诪讻讬讜谉 砖注住拽讛 讛讙诪专讗 讘诪讬讚讜转 砖专讜讻砖 诇讜 讛讗讚诐 讜讘讛诐 讛专讬讛讜 诪讙讬注 诇讚专讙讜转 讙讘讜讛讜转 讬讜转专, 讜讗祝 诇讻讚讬 砖诇讬诪讜转, 诪讘讬讗讬诐 注讜讚 讘讚讜诪讛 讻讬 转谞讗 讘砖诐 专' 诪讗讬专: 讻诇 诪讬 砖讛讜讗 讚专 讘讗讜驻谉 拽讘讜注 讘讗专抓 讬砖专讗诇, 讜诪讚讘专 讘诇砖讜谉 讛拽讜讚砖, 讜讗讜讻诇 驻讬专讜转讬讜 讘讟讛专讛, 讜拽讜专讗 拽专讬讗转 砖诪注 讘讘讜拽专 讜讘注专讘 — 讬讛讗 诪讘讜砖专, 讛专讬 讝讛 诪讜讘讟讞 诇讜 砖讘谉 注讜诇诐 讛讘讗 讛讜讗,

